วิริยะฯเผย 6 เดือนเบี้ยโตกว่า 13%
วิริยะประกันภัย โชว์ผลงาน 6 เดือน เบี้ยประกันภัยรับรวม 9,350.46 ล้านบาท หรือมีอัตราการเติบโตเพิ่ม 13.32% เมื่อเทียบกับช่วงเดียวกันของปีก่อน
24 ส.ค. 2553

วิริยะประกันภัย โชว์ผลงาน 6 เดือน เบี้ยประกันภัยรับรวม 9,350.46 ล้านบาท หรือมีอัตราการเติบโตเพิ่ม 13.32% เมื่อเทียบกับช่วงเดียวกันของปีก่อน 
บริษัท วิริยะประกันภัย   เปิดเผยถึงผลการดำเนินงาน 6 เดือน (มกราคม – มิถุนายน) ของปี 2553 ว่า บริษัทฯ มีผลประกอบการโดยมีเบี้ยประกันภัยรับรวม 9,350.46 ล้านบาท หรือมีอัตราการเติบโตเพิ่มขึ้น 13.32% เมื่อเทียบกับช่วงเดียวกันของปี 2552 ประกอบด้วยเบี้ยประกันภัยรับจากงานประเภทมอเตอร์(Motor) 8,679.55 ล้านบาท แยกเป็นเบี้ยประกันภัยรับภาคสมัครใจ 7,721.92 ล้านบาท และเบี้ยประกันภัยรับภาคบังคับ 957.63 ล้านบาท ส่วนเบี้ยประกันภัยรับของงานประเภทนอน-มอเตอร์ (Non-Motor) มีเบี้ยประกันภัยรับรวม 670.91 ล้านบาท โดยแยกเป็นประกันอัคคีภัย 133.97 ล้านบาท ประกันภัยทางทะเลและขนส่ง 49.54 ล้านบาท และประกันภัยเบ็ดเตล็ด 487.41 ล้านบาท
ทั้งนี้ จะเห็นได้ว่าแม้สภาพเศรษฐกิจในประเทศจะยังไม่ฟื้นตัว แต่ในช่วง 6 เดือนที่ผ่านมาวิริยะประกันภัยยังคงมีอัตราการเติบโตที่ดี โดยการเติบโตดังกล่าวเกิดจากศักยภาพของบริษัทฯ ที่มีการบริหารจัดการที่ดี ด้วยการประสานสัมพันธภาพและเป็นหนึ่งเดียวกันระหว่างศูนย์บริการสินไหมฯ  สาขา  ตัวแทน และศูนย์ซ่อม เพื่อสร้างสรรค์บริการที่มีคุณภาพสู่ลูกค้าอย่างต่อเนื่อง โดยปัจจุบันบริษัทฯ มีศูนย์บริการสินไหม 103 แห่งทั่วประเทศ ศูนย์ซ่อมมาตรฐานกว่า 400 แห่ง สำนักงานตัวแทนกว่า 2,000 แห่ง และตัวแทนประมาณ 3,500 รายทั่วประเทศ เพื่อรองรับการให้บริการแก่ลูกค้าได้อย่างครอบคลุมด้วยความรวดเร็ว ถูกต้องและ เป็นธรรมบริษัทฯ จึงได้รับความไว้วางใจจากลูกค้าทั่วประเทศ ส่งผลให้บริษัทฯ มีผลการดำเนินงานอยู่ในเกณฑ์ที่ดีอย่างต่อเนื่อง 
นอกจากนี้บริษัทฯ ยังมีการพัฒนาธุรกิจด้านต่างๆ ทั้งในด้านผลิตภัณฑ์ และช่องทางการขาย เพื่อสอดรับกับความต้องการของลูกค้า